钦定古今图书集成/明伦汇编/交谊典/第109卷 > 《请下御史台体访小人造作谤议》丁骘
## 钦定古今图书集成/明伦汇编/交谊典/第109卷 > 《请下御史台体访小人造作谤议》丁骘

臣窃闻近有小人多兴谤议，密相传报，惊动中外之
听，或虚称朝廷升黜臣僚，或妄言台谏官非意弹斥
百官，或又致奸言以厚诬近臣，或造为恶名以玷辱
多士，如《五鬼》《十物》之类是也。其实出于被罪流落之
人私挟喜怒，阴遣子弟门人出入朋比，互为声援。上
则欲惑乱君臣，以成疑似之祸；下则欲离间同心，转
相猜忌，以隳久大之业。此其用意岂浅哉？不可不察
也。昔唐穆宗之时，有“八关、十六子”之说，为后世讥笑。
今二圣居上，区别善恶，进贤退不肖，元首股肱，夙夜
孜孜，励精求治，惟恐不及。非有穆宗之时《八关》《十六
子》之事，而奸幸者犹能巧作飞语，公然喧播，自京师
以达四方，扇摇流俗，为害不细。不于“此时痛行禁止，
则恐浸以成俗，伤薄风化，臣窃忧之。伏愿陛下特降
睿旨，下御史台体访其主名，付之吏议，置于典法，以
消谗邪横逆之党，天下幸甚。”